Un tânăr a suferit arsuri minore pe antebraţ, în urma unui incendiu izbucnit, în noaptea de duminică spre luni, la o magazie de uleiuri din dana 90 a Portului Constanţa, a anunţat Inspectoratul pentru Situaţii de Urgenţă (ISU) Dobrogea, potrivit Agerpres.
Incendiul se manifesta pe o suprafaţă de 400 de metri pătraţi, iar pentru prevenirea unei explozii pompierii au scos din magazie un rastel cu butelii.
"O persoană de sex masculin, 35 ani, a primit îngrijiri medicale de la echipajul SMURD B2 Port pentru arsuri minore la antebraţul drept. A refuzat transportul la spital", a anunţat ISU Dobrogea.
Pompierii nu au precizat cauza incendiului, dar au menţionat că în magazie erau depozitaţi 200 litri de ulei de motor uzat.